## Mazón ressalta el compromís del Consell per situar la Comunitat Valenciana en un referent europeu en IA per a “afrontar els reptes presents i futurs”

*** Destaca l’aposta de la Generalitat per “una estratègia integral” per a aplicar la intel·ligència artificial en camps estratègics com la sanitat, el turisme, la indústria, l’educació o la gestió en escenaris de risc
* Realça el Canal Empresa, l’ús de la IA per a agilitzar tràmits administratius i la concessió d’ajudes als afectats per la dana, i el desenrotllament de sistemes d’alerta primerenques per a emergències
* Subratlla la creació “d’un planter de talent” amb els 14 centres de Secundària que ja oferixen l’especialitat d’intel·ligència artificial i *big data*” o la xarxa ValgrAI per a transferir el coneixement entre universitats i empreses**

**Alacant.**

El president de la Generalitat, Carlos Mazón, ha ressaltat el compromís ferm de la Generalitat per convertir la Comunitat Valenciana en un referent europeu en intel·ligència artificial per a “afrontar els reptes presents i futurs perquè tenim el talent i l’ambició per a liderar este camp”.

El cap del Consell ha destacat l’aposta que està realitzant l’executiu valencià “amb una estratègia integral” per a aplicar la IA en àrees estratègiques com la sanitat, el turisme, la indústria, l’educació o la gestió d’emergències.

Així s’ha pronunciat en el VIII Congrés Internacional d’Intel·ligència Artificial que ha organitzat *El Independiente* a Alacant a on experts de l’àmbit acadèmic, institucional, empresarial i tecnològic han abordat els desafiaments d’esta tecnologia.

El president ha assenyalat “el paper actiu” del sector públic i privat de la Comunitat Valenciana per a “continuar avançant amb responsabilitat i ètica en les oportunitats que oferix esta tecnologia”.

Al respecte, ha fet referència als 12 milions d’euros que la Generalitat està destinant en projectes d’intel·ligència artificial, en el marc del programa europeu RETECH, amb ajudes dirigides a grans empreses i pimes, universitats, centres tecnològics i d’investigació, fundacions i associacions empresarials.

Mazón ha realçat que “el nostre territori ja concentra el 10 % de totes les empreses d’este camp a Espanya, multiplicant el seu creixement per sis en l’última dècada, i contribuint al fet que en 2025 siguem una regió forta en el rànquing d’innovació de la Unió Europea, el que ens situa per damunt de la mitjana comunitària”.

**Una ferramenta al servici de tots**

El cap del Consell ha apuntat a la transformació digital de la mateixa administració pública com “una ferramenta al servici de tots que facilite l’experiència del ciutadà amb més agilitat, eficiència i menys burocràcia”.

Al respecte, ha fet menció l’aplicació de tecnologies d’intel·ligència artificial en la sanitat pública valenciana en àrees com la detecció de càncer de mama i l’atenció primària amb l’objectiu “d’atendre millor, ser més àgils i reduir les llistes d’espera”.

Així, ha anomenat el Canal Empresa, que incorpora assistents virtuals per a facilitar la relació amb mamprenedors, i el Pla Simplifica, que utilitza agents d’IA per a agilitzar tràmits com les ajudes al lloguer.

El president ha remarcat l’ús de la IA en l’assistència a persones damnificades per les inundacions, i ha citat la ràpida tramitació de 50.000 ajudes després de les riuades d’octubre, incloent el 100 % de les destinades a 13.300 autònoms, en tan sols 18 dies.

Mazón també ha assegurat que la Generalitat està desenrotllant sistemes d’alerta primerenca amb intel·ligència artificial per a la gestió d’emergències com l’exemple “de la presa de Buseo, de competència autonòmica, que és l’única que té instal·lat este sistema”.

A més, ha enaltit la labor de la indústria turística en l’ús d’esta tecnologia que ha posicionat la Comunitat Valenciana amb “la major xarxa de destinacions turístiques intel·ligents” amb un total de 114 localitats que apliquen innovació, sostenibilitat i digitalització en la gestió de la seua activitat.

El cap del Consell ha indicat que “volem ser líders i continuar desenrotllant esta tecnologia amb iniciatives d’avantguarda que s’estan duent a terme en ciutats com Alacant que ja és semifinalista per a ser Capital Europea de la Innovació, Elx o els *hubs* a València i el port de Castelló”. De fet, Alacant és un exemple amb el Districte Digital que ja allotja més de 500 empreses i entitats del sector tecnològic.

Igualment, ha remarcat la creació d’un clúster de tecnologies avançades de ciberseguretat i ciberdefensa en la Comunitat Valenciana “amb empreses rellevants que estan a l’avantguarda europea”.

**Formació per a generar talent**

Durant la seua intervenció, Mazón ha reafirmat l’aposta del Consell per generar un planter de talent “amb els 14 centres d’Educació Secundària que ja oferixen l’especialitat d’intel·ligència artificial i *big data,* a la qual costa cal afegir que prop del 13 % d’alumnes estan matriculats en titulacions relacionades amb esta tecnologia en les universitats de la Comunitat Valenciana”.

En esta línia, ha esmentat el suport de l’executiu valencià a la transferència de coneixement des de les universitats al teixit productiu mitjançant iniciatives com la xarxa ValgrAI.

Fecha: 03/10/2025